Bryce Thompson (Kaapstad, 13 April 1983) is ’n Suid-Afrikaanse model wat reeds meer as 30 keer op die voorblad van verskeie internasionale uitgawes van die tydskrif Men’s Health verskyn het. Teen 2015 was hy die man wat die meeste kere op die tydskrif se voorblad gepryk het. Hy is 1,91 m lank, sy borsmaat is 102 cm, sy heupmaat 81 cm en sy skoengrootte 11. Hy het bruin hare en groen oë. Thompson het in Kaapstad grootgeword waar hy sy skoolloopbaan aan die Laerskool Milnerton begin het. Hy het eers die Hoërskool Milnerton bygewoon en daarna aan Abbott’s College gematrikuleer. Hoewel hy goed geslaag het, beskryf hy sy punte as “onder my potensiaal”. Op skool was wetenskap sy beste en Afrikaans sy swakste vak. Hy het aanvanklik as uitgewer gewerk waar hy in die publikasie van tydskrifte en die vervaardiging van fotosessies gewerk het, voor hy model geword het. Sy heel eerste modelwerk was vir ’n voorblad van Men’s Health. Met die karige vergoeding daarvoor het hy ’n hamburger gekoop. Sy hoofagentskap is Kult Model Agency in Hamburg, van wie 'n tak hom ook in Kaapstad verteenwoordig.